Broj: 711-I-2377-M-447/22-02-19

Zagreb, 25. studenog 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu:, Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Gordane Maras, direktorice - članice Uprave trgovačkog društva BILUŠ j.d.o.o.,** za davanjem mišljenja Povjerenstva, na 195. sjednici održanoj dana 25. studenog 2022.g. donosi sljedeće

**MIŠLJENJE**

**Gordana Maras, direktorica - članica Uprave trgovačkog društva BILUŠ j.d.o.o., ne smatra se obveznicom ZSSI-a budući da je iz Odluke o prestanku trgovačkog društva BILUŠ j.d.o.o. u skraćenom postupku bez likvidacije, KLASA: 024-03/22-01/02, URBROJ: 2134-03-02-01-22-7 od 26. svibnja 2022.g., razvidno da je ista imenovana na mjesto direktorice-članice Uprave samo kako bi se navedena odluka mogla provesti bez troškova likvidacije.**

Obrazloženje

Zahtjev za mišljenjem podnijela je Gordana Maras, direktorica - članica Uprave trgovačkog društva BILUŠ j.d.o.o. U Povjerenstvu zahtjev je zaprimljen 17. studenog 2022.g. pod poslovnim brojem 711-U-8906-M-447/22-01-4, povodom kojeg se vodi predmet broj M-447/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Podnositeljica u zahtjevu navodi da je stupila na dužnost direktorice - članice Uprave trgovačkog društva nakon donošenja odluke Općinskog vijeća Općine Lećevica o prestanku društva, koja se dostavlja u privitku zahtjeva. Nadalje podnositeljica ističe da je, nakon što je prethodni direktor podnio ostavku, trebala biti imenovana osoba da bi se uopće navedena odluka mogla provesti, stoga ističe da je jedini razlog njezina imenovanja bilo izbjegavanje dodatnih troškova likvidacije. Navodi da likvidacija ranije nije bila provedena, jer nisu mogle biti isplaćene plaće radnicima, do čega je u međuvremenu došlo, te da će prema njezinu mišljenju do kraja 2022. godine biti provedena odluka o likvidaciji kod nadležnog trgovačkog suda. Podnositeljica također navodi da je zaposlenica Općine Lećevica te da za obavljanje funkcije direktorice - članice Uprave predmetnog društva nije primila naknadu te postavlja upit smatra li se obveznicom ZSSI-a.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Uvidom u odluku o prestanku trgovačkog društva BILUŠ j.d.o.o. u skraćenom postupku bez likvidacije, KLASA: 024-03/22-01/02, URBROJ: 2134-03-02-01-22-7 od 26. svibnja 2022.g., Povjerenstvo je utvrdilo da je Općinsko vijeće Općine Lećevica pokrenulo postupak prestanka postojanja ovoga društva, jer se navodi kako su prestali osnovani razlozi za nastavak poslovanja društva koje posluje uz gubitke.

Povjerenstvo ističe kako je u konkretnom slučaju Gordana Maras prihvatila imenovanje na funkciju direktorice - članice Uprave trgovačkog društva Biluš j.d.o.o. samo iz razloga obavljanja potrebnih radnji za prestanak navedenog društva, a ne s namjerom obavljanja javne dužnosti, odnosno obavljanja trajnog vođenja poslovanja poslovnog subjekta koje bi obavljalo djelatnost.

S obzirom da je Gordana Maras imenovana na funkciju direktorice trgovačkog društva BILUŠ j.d.o.o. kako bi u skraćenom postupku bez likvidacije obavila radnje koje imaju za cilj prestanak rada društva, iz čega proizlazi namjera da u primjerenom roku od dana imenovanja otkloni okolnost temeljem koje bi bila smatrana obveznicom u smislu članka 3. stavka 1. točke 40. ZSSI/21-a, nije dužna Povjerenstvu podnijeti imovinsku karticu povodom njezina obavljanja.

Sijedom navedenog, Povjerenstvo je dalo mišljenje kao što je navedeno u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl. iur.

Dostaviti:

1. Gordana Maras, putem e-mail adrese
2. Objava na internetskoj stranici Povjerenstva
3. Pismohrana